དེའི་རྗེས་ལྕམ་སྐུ་ཇུ་ཌི་ཝུ་ལེམ་མཆོག་གིས།ང་རང་དེ་རིང་རྡ་སར་བཅར་ཐེངས་གསུམ་པ་ཆགས་ཡོད།དེ་རིང་བོད་ཀྱི་༸སྐྱབས་མགོན་ཏཱ་ལའི་བླ་མ་མཆོག་གིས་དབུས་བོད་མི་རྣམས་དང་ལྷན་མཛད་སྒོ་སྲུང་བརྩི་ཞུ་རྒྱུའི་སྐལ་བཟང་གི་གོ་སྐབས་ཐོབ་པར་སེམས་ནང་ཧ་ཅང་དགའ་སྤོབས་ཆེན་པོ་བྱུང་།ལྷག་པར་གཱན་དྷིའི་འཁྲུངས་སྐར་ཉིན་དུས་དྲན་མཛད་སྒོ་གོ་སྒྲིག་གནང་ཐུབ་པ་འདི་ནི་རྟེན་འབྲེལ་བཟང་པོ་ཞིག་ཡིན།མེས་པོ་དམ་པ་གཱན་དྷི་མཆོག་ལ་ནོ་བེལ་ཞི་བདེའི་གཟེངས་རྟགས་འབུལ་ལམ་ཞུ་མ་ཐུབ་པ་དེ་ནི་ནོ་བེལ་གཟེངས་རྟགས་ཚོགས་ཆུང་གིས་ནོར་འཁྲུལ་ཧ་ཅང་ཆེན་པོ་བྱུང་ཡོད།མེས་པོ་དམ་པ་གཱན་དྷི་ཁོང་གི་མཛད་རྗེས་ནི་ནོ་བེལ་ཞི་བདེའི་གཟེངས་རྟགས་ལས་ལྷག་པ་ཞིག་ཡིན།འཛམ་གླིང་ནང་གི་མི་རབས་རྒན་གཞོན་ཚང་མས་དམ་པ་ཁོང་གི་མཛད་རྗེས་ལ་མིག་དཔེ་ལྟ་དགོས་པ་ཞིག་ཆགས་ཡོད།ལོ་ངོ་༡༦ཙམ་གྱི་གོང་ཨ་རིའི་ཝིར་ཇི་ནི་ཡའི་གཙུག་ལག་སློབ་གྲྭའི་ནང་ངས་བོད་ཀྱི་༸སྐྱབས་མགོན་ཏཱ་ལའི་བླ་མ་མཆོག་ཐེངས་དང་པོར་མཇལ་བྱུང་།སྐབས་དེར་ངས་བསམ་བློའི་ནང་གི་བག་ཆགས་ཤུགས་ཆེ་ཤོས་དེ་ནོ་བེལ་ཞི་བདེའི་གཟེངས་རྟགས་བཞེས་མྱོང་མཁན་གྱི་ཆོས་ལུགས་དབུ་ཁྲིད་གཉིས་བོད་ཀྱི་༸སྐྱབས་མགོན་ཏཱ་ལའི་བླ་མ་མཆོག་དང་ཡི་ཤུའི་ཆོས་དཔོན་སྐུ་ཞབས་ཌེ་སི་མོན་ཊུ་ཊུ་མཆོག་རྣམ་གཉིས་ཡིན།ལྷག་པར་ང་ཚོ་མང་པོ་ཞིག་གིས་ཁོང་གཉིས་ལ་ནོ་བེལ་ཞི་བདེའི་གཟེངས་རྟགས་བཞེས་མྱོང་མཁན་ནང་ནས་ཁྱད་དུ་འཕགས་པ་ཡིན།ཞེས་འབོད་སྲོལ་ཡོད།ལྷོ་ཨ་ཕི་རི་ཀའི་སྲིད་གཞུང་གི་གནང་ཕྱོགས་དེར་ནོ་བེལ་ཞི་བདེའི་གཟེངས་རྟགས་བཞེས་མྱོང་མཁན་ཚང་མ་བློ་ཕམ་བྱུང་ཡོད།